Vi beregner din efterlønssats ud fra, hvad du har tjent både som lønmodtager og som selvstændig – det er altså muligt at kombinere forskellige typer af indtægter, når vi beregner din sats. Vær opmærksom på, at såfremt du har pensionsopsparinger, vil de medføre fradrag i den beregnede efterlønssats inden du får udbetalt efterløn. Beregningen af din sats sker derfor på baggrund af din hidtidig indkomst og de pensionsopsparinger du har. Vi udbetaler efterløn for en hel kalendermåned ad gangen svarende til 160,33 timer, uanset hvor mange dage og uger, der er i måneden. Efterlønssats Når du søger om at overgå til efterløn, så skal vi beregne din efterlønssats. Vi beregner efterlønssatsen ved at udvælge de 12 måneder inden for de seneste 24 måneder, hvor du har haft den højeste indkomst. Satsen udregnes herefter som et gennemsnit af disse måneder. Hvad kan medtages til satsen: • A-indkomst som er indberettet til Skat• B-indkomst som ikke indgår i en virksomheds overskud/underskud• Overskud fra en virksomhed som fremgår af årsopgørelsen Den maksimale sats i 2023 er 19.728 kr. om måneden. Det svarer til en timesats på 123,04 kr. Har du tjent 23.900 kr. i gennemsnit om måneden før skat i et år inden for de sidste to år, vil du få den højeste sats. Har du ikke tjent nok til at få den højeste sats, beregner vi din sats på denne måde:(Din samlede indtægt i 12 måneder) x0,92/12x0,90 = sats pr. måned. Med en månedsløn på fx 20.600 kr., vil regnestykket se sådan ud: 247.200 x 0,92/12 x 0,90 = 17.057 kr./måneden. Din sats pr. time finder du ved at dividere din månedssats med 160,33. I eksemplet her giver det (17.057/160,33) = 106,39 kr./timen. Der er ikke nogen mindstesats. Din sats afhænger helt af, hvilken indkomst du har haft i de seneste 24 måneder op til, du overgår til efterløn. Dog kan du max få 19.728 kr. om måneden (i 2023). Hvis du har fået udstedt efterlønsbevis, og satsen på beviset er højere end den sats, som du kan få beregnet ved overgangen til efterløn, så har du ret til at få satsen, der er beregnet på dit efterlønsbevis.